Der er styr på branden.

Nordjyllands Beredskab ankom klokken 13.57 i Rantzausgade i Aalborg, hvor der var brand i en garage tilhørende en af de omliggende restauranter. Meldingen lød først på, at der var trykflasker på stedet, derfor sendte man et stort udrykningshold afsted bestående af syv mand. - Der var nogle trykflasker i garagen, men dem fik vi hurtigt styr på og kølet ned, fortæller indsatsleder på stedet Henrik Christensen, der fortæller, at det ikke var en voldsom indsats. Man har styr på branden, og der arbejdes nu på at sikre de nærliggende garager. - Vi har skåret portene på de to andre garager op, derudover er porten brændt i den første garage, fortæller indsatslederen. Beredskabet oplyste desuden på Twitter , at der var indsat to røgdykkerhold. - Der var en del røgudvikling i starten, hvilket jo er helt naturligt, forklarer Henrik Christensen. Der var ingen tilskadekomne i forbindelse med branden.